ŽUPANIJA SPLITSKO-DALMATINSKA Dječji vrtić Ana Kraj 42A 21 232 Dicmo [dvana-dicmo@net.hr](mailto:dvana-dicmo@net.hr)

KLASA: 601-01/23-01/01

UR.BROJ: 2175-4-1-23-01

KURIKULUM DJEČJEG VRTIĆA ANA

za pedagošku godinu 2023./2024.

Dicmo, rujan 2023.

**sadržaj**

**1. O nama**................................................................................................................................3

**2**. **Naša misija** .........................................................................................................................3

3. **Naša vizija** ..........................................................................................................................3

**4. Načela** ................................................................................................................................ 4

4.1. Fleksibilnost odgojno obrazovnog procesa ..........................................................4

4.2. Partnerstvo vrtića sa roditeljima i širom zajendicom ...........................................4

4.3. Osiguravanje kontinuiteta u odgoju i obrazovanju ...............................................5

4.4. Otvorenost za kontinurano učenje i spremnost za unaprijeđivanje prakse ...........5

**5. Vrijednosti** ...........................................................................................................................5

6. **O kurikulumu za rani i predškolski odgoj i obrazovanje** ...............................................7

**7. Kurikulum Dječjeg vrtića Ana** ..........................................................................................8

7.1. Polazišta kurikuluma Dječjeg vrtića Ana ..............................................................9

7.1.1. Različitost je bogatstvo. .....................................................................................10

7.1.2. Organizacija poticajnog prostora i materijala ....................................................10

7.1.3. Poticajno socijalno okruženje vrtića ..................................................................11

7.1.4. Partnerstvo sa roditeljima i širom zajednicom ..................................................12

8. **Programi** ............................................................................................................................12

8.1. Vremenik aktivnosti programa ............................................................................14

8.2. Načini vrednovanja programa .............................................................................14

9. **Literatura** .........................................................................................................................16

**1. O NAMA**

dječji vrtić Ana predškolska je ustanova koja djeluje na području Općine Dicmo. Djelujemo samostalno u prostorijama Osnovne škole Ante Starčević, trenutno nemamo drugih izdvojenih jedinica, ali je u tijeku rad na otvaranju područnog objekta u kojem će se odgojno-obrazovni rad odvijati u dvije odgojno-obrazovne mješovite skupine djece u dobi od tri godine do polaska u školu. Planirano vrijeme početka rada u područnom objektu na adresi Kraj 43, Dicmo je listopad 2023.g. Naš vrtić polazi prosječno pedeset pet djece sa kojima rade četiri odgojitelja te stručni suradnici (pedagog, edukacijski rehabilitator i zdravstveni voditelj) koji nastoje boravak djece u vrtiću učiniti sigurnim, sadržajnim i kvalitetnim. Pored odgojno-obrazovnih djelatnika u vrtiću rade i dvije spremačice. Svi zaposlenici vrtića odgovorni su za kvalitetu odnosa sa djecom i roditeljima kao i za međusobne odnose, vodeći računa da način komunikacije bude kvalitetan primjer djeci.

**2. naša misija**

Odgojno-obrazovni rad zasnivamo na suvremenoj humanističko-razvojnoj koncepciji, uvažavajući dijete, njegovu osobnost i obiteljsko okruženje iz kojeg dolazi. Kroz programe poludnevnog boravka utječemo na cjelokupan razvoj djeteta s posebnim naglaskom na dobrobiti djeteta (osobna, emocionalna i tjelesna, obrazovna i socijalna), a ne na područja i sadržaje učenja, uvažavamo individualne osobine svakog pojedinog djeteta. Timski rad odgojitelja međusobno, djece i odgojitelja, djece različite dobi, suradnja svih sudionika odgojno-obrazovnog procesa te učenje kao produkt kvalitetnih interakcija imaju za cilj ostvarivanje najveće dobrobiti za dijete. Naša misija je i kontinuirano promišljanje i unapređivanje uvjeta u kojima djeca rastu i razvijaju se kako bi podizali kvalitetu boravka djece u ustanovi.

**3. naša vizija**

Naša vizija je:

* vrtić u kojem je najvažnije dijete uvažavajući njegovu jedinstvenost i neponovljivost shvaćajući dijete kao socijalni subjekt sa specifičnim potrebama, pravima i kulturom
* vrtić u kojem se poštuju prava djeteta i svakog pojedinca
* vrtić u kojem sva djeca imaju jednaka prava i jednake mogućnosti, ali i jednake odgovornosti
* vrtić u kojem se uspostavljaju i održavaju kvalitetni odnosi sa s djecom, u kojem se djecu potiče na sudjelovanje u donošenju odluka koje se tiču kvalitete njihovog života, boravka i učenja u vrtiću (dijete kao aktivni sudionik života u vrtiću)
* vrtić u kojem se djeci nude raznovrsne mogućnosti za učenje i izražavanje svojih sposobnosti i interesa uvažavajuči prirodu dijeteta (dijete je istraživač i aktivni stvaratelj znanja te kreativno biće sa specifičnim stvaralačkim i izražajnim potencijalima)
* vrtić u koji djeca rado dolaze i doživljavaju ga „svojim“
* stvaranje uvjeta za optimalan rast i razvoj djece i unapređivanje kvalitete njihova života, ali i života svih sudionika odgojno-obrazovnog procesa unutar ustanove i izvan ustanove (vrtić kao pokretač promjena u lokalnoj zajednici).
* promicanje mulitikulturalnosti, uvažavanje različitosti i ljudskih vrijednosti kojima se doprinosi održivom načinu življenja zajednice.
* vrtić kao zajednica koja uči, na tom putu surađujući s drugima (osobito drugim vrtićima) što proizlazi iz potrebe kontinuiranog promatranja, analiziranja i mijenjanja odgojno-obrazovne prakse te cjeloživotnog stručnog usavršavanja, a razvijanje mreže sa drugim ustanovama omogućilo bi razmjenu iskustava, raznolikosti prakse i različitih načina profesionalne suradnje.

**4. NAČELA**

Načela, odnosno vrijednosna uporišta osiguravaju unutarnju usklađenost svih sastavnica kurikuluma i partnersko djelovanje sudionika u izradi i primjeni kurikuluma. Naša načela (s obzirom na načela Nacionalnog kurikuluma za rani i predškolski odgoj i obrazovanje) su:

**4.1. Fleksibilnost odgojno-obrazovnog procesa**

Fleksibilnost odgojno-obrazovnog procesa ostvaruje se kroz vođenje vrića, odnose u vrtiću, organizaciju prostorno-materijalnih uvjeta, senzibilnost i spremnost djelatnika na promjene i dr. Načelo fleksibilnosti ostvaruje se kroz organizacijsku prilagodbu ustanove mogućnostima, potrebama i interesima djece i odraslih kao i uvjetima i kulturi lokalne sredine u kojoj vrtić djeluje. Načelo fleksibilnosti podrazumijeva nepostavljanje striktnih shema (vremenskih, prostornih, organizacijskih i sl.) kako bi omogućili razvoj punih potencijala djeteta (uvažavajući postojanje individualnih ritmova djece) i zadovoljavanje potreba svih sudionika odgojno-obrazovnog procesa uključujući roditelje/staratelje djece.

**4.2. Partnerstvo vrtića s roditeljima i širom zajednicom**

Roditelji (skrbnici) djeteta, odnosno obitelj djeteta predstavljaju središte djetetovog života. Roditelji (i uža obitelj djeteta) izvor su informacija o djetetu (potrebe, jake strane, interesi i sl.) i njegovoj obiteljskoj kulturi. Saznanja o djetetu rezultiraju kvalitetnijim prepoznavanjem potreba i interesa djeteta, uvažavanjem obiteljske kulture djeteta te stvaranjem poticajnog okruženja za rast i razvoj svakog pojedinog djeteta. Roditelje (skrbnike) djeteta treba prihvaćati kao ravnopravne članove vrtića, koji mogu kada to žele sudjelovati u odgojno-obrazovnom procesu, pratiti odgojno-obrazovni rad, upoznavati vlastitu djecu u okruženju vrtića. Djelatnici vrtića njeguju otvorenu, podržavajuću i ravnopravnu komunikaciju sa roditeljima (skrbnicima) i ostalim važnim osobama u djetetovu životu. Roditelji (skrbnici) najvažni su promotori vrtića u lokalnoj zajednici.

**4.3. Osiguravanje kontinuiteta u odgoju i obrazovanju**

Prihvaćanjem **Konvencije o pravima djeteta (UN, 1989.g.)** svakom djetetu u RH omogućeno je pravo na odgoj i obrazovanje. Kontinuitet u odgoju i obrazovanju djeteta zahtjeva suradnju (partnerstvo) među različitim razinama odgojno-obrazovnog sustava kao i različitim podsustavima odgoja i obrazovanja u lokalnoj zajednici. U našem vrtiću ovo načelo ostvaruje se suradnjom vrtića i matične škole u cilju cjelovitog razvoja, odgoja i obrazovanja djece te djelovanjem na profesionalne kompetencije (cjeloživotno učenje) odgojitelja i ostalih stručnjaka koji sudjeluju u odgojno-obrazovnom procesu.

**4.4. Otvorenost za kontinuirano učenje i spremnost na unaprijeđivanje prakse**

Načelo otvorenosti za kontinuirano učenje i spremnost za unapređivanje prakse ostvarujemo poticanjem odgojitelja i ostalih stručnjaka koji rade s djecom i odgojiteljima na kontinuirano istraživanje i unaprjeđivanje kvalitete odgojno-obrazovnog procesa. U svrhu ostvarivanja ovog načela odgajatelji i stručni suradnici osposobljavaju se i ohrabruju za istraživanje i aktivno promišljanje odgojno-obrazovne prakse, profesionalni razvoj i refleksije prakse (refleksivni profesionalizam).

**5. VRIJEDNOSTI**

Dječji vrtić Ana njeguje i promiče sljedeće vrijednosti:

**6. o kurikulumu za rani i predškolski odgoj i obrazovanje**

kurikulum vrtića je teorijska koncepcija koju vrtić donosi na početku godine te ju kasnije u praksi provjerava, unosi promjene, izgrađuje i dograđuje po mjeri svake ustanove, uvažavajući njezine specifičnosti, potrebe, kulturu ustanove i tradiciju okruženja u kojemu se ustanova nalazi. kurikulum vrtića dinamičan je pojam, kojeg svi sudionici odgojno-obrazovnog procesa provjeravaju, mijenjaju, dorađuju kroz učenje, istraživanje i suradnju svih u zajednici učenja te se kao takav neprestano mijenja i razvija.

Nacionalni kurikulum za rani i predškolski odgoj i obrazovanje novi je dokument koji se ipak temelji na nizu prijašnjih nacionalnih dokumenata (od Programskog usmjerenja odgoja i obrazovanja predškolske djece (1991.), preko Konvencije o pravima djeteta (2001.), i dr.), višegodišnjem praćenju odgojno-obrazovne prakse, uočenim primjerima dobre odgojno-obrazovne prakse te znanstvenim spoznajama o načinima učenja djece predškolske dobi. Nacionalni kurikulum za rani i preškolski odgoj i obrazovanje na poseban način uvažava znanstvene publikacije koje se odnose na inicijalno obrazovanje i profesionalni razvoj odgojitelja i drugih stručnih djelatnika vrtića.

Kurikulum vrtića oblikuje se prema Nacionalnom kurikulumu za rani i predškolski odgoj i obrazovanje uvažavajući osobitosti svake ustanove za rani odgoj i razvoj, njezin specifičan kontekst, njezinu kulturu, tradiciju okruženja u kojoj se ustanova nalazi, ali i najnovije znanstvene spoznaje o načinima kako djeca predškolske dobi uče. Sadržaji učenja djeteta nisu i ne mogu biti unaprijed određeni. Podučavanje je u sustavu ranog i predškolskog odgoja zamijenjeno razvojno primjerenijim pojmovima učenja činjenjem, izravnim stjecanjem iskustva, oblikovanjem poticajne porostorno-materijalne sredine u kojoj će djeca biti potaknuta na istraživanje, kreiranje, socijalnu interakciju, razvoj samostalnosti i neovisnosti.

Kurikulum našega vrtića donosi naše viđenje odgojno-obrazovne prakse, polazišta i načela na kojima temeljimo život i rad u vrtiću te vrijednosti koje njegujemo i kojih se nastojimo pridržavati kroz odgojno-obrazovni rad.

Kvalitetu kurikuluma vrtića određuju kontekstualni uvijeti u njemu (kvaliteta prostorno-matreijalnog i socijalnog okruženja te organizacijska kultura), koja se kontinuirano propituje i unapređuje.

**7 . kurikulum dječjeg vrtića Ana**

Djetetov razvoj počinje upoznavanjem samoga sebe i otvara se u svijet i odnose s drugima. Svojim ćemo radom nastojati osigurati primjerene poticaje koji će omogućiti da djeca stječu raznolika iskustva iz kojih će samostalno odnosno vlastitom aktivnošću konstruirati znanja, zaključivati i izgrađivati spoznaje o sebi, drugima i svijetu koji ih okružuje.

Vrtićki kontekst, materijalni i socijalni, područje je u kojem se događa razvoj djetetovih kompetencija. Ako želimo poticati razvoj kompetencija djeteta trebamo raditi na bogaćenju materijalnog i socijalnog konteksta u našem vrtiću. Kvalitetno materijalno okruženje u vrtiću je u prvom redu poticajno (za dijete) okruženje koje djeci omogućuje slobodan izbor aktivnosti i materijala i na taj način osigurava zadovoljavanje različitih interesa na različitim razvojnim razinama. U organizaciji prostorno-materijalnog konteksta glavnu riječ imaju odgojitelji koji prostor i materijale organiziraju u skladu sa prepoznatim interesima djece. Centri aktivnosti koje će odgojitelj organizirati na način da su privlačni i zanimljivi djeci biti će mjesto susreta i igre djece, osiguravajući socijalni kontekst. Materijali koji će biti složeni tako da ih djeca mogu slobodno dohvatiti, u količinama koje su dovoljne za skupinu, koji uz to zadovoljavaju kriterije sigurnosti, razvojne primjerenosti i estetske vrijednosti doprinjeti će našem cilju, a taj je da djeca konstruiraju znanje činjenjem. Raznovrsnost, dostupnost, količina, razvojna i estetska primjerenost kao i način na koji djeci nudimo materijale promovirati će autonomiju i neovisnost djece.

Socijalni kontekst vrtića ogleda se u socijalnim odnosima između svih sudionika odgojno-obrazovnog procesa. Poticajno socijalno okruženje u vrtiću podrazumijeva kvalitetne odnose odgojitelja i djece, odnose između djece, odnose na relaciji odgojitelji međusobno i drugi zaposlenici vrtića, ali i odnose odgojitelji i druge važne osobe iz djetetova života. Primjereno socijalno okruženje vrtića treba se zasnivati na međusobnom poštovanju i komunikaciji svih sudionika odgojno-obrazovnog procesa. Postizanje zajedništva i zajedničko življenje u institucijskom kontekstu osim što zaposlenicima pruža priliku za razvoj autonomije i djeci osigurava prilike za preuzimanje inicijative, zauzimanje za sebe i odgovornost prema sebi i prema drugima.

u interakciji s djecom odgojitelji trebaju njegovati nedirektivni stav. Socio-emocionalni razvoj djeteta osim u komunikaciji s drugom djecom razvija se i u interakciji s odgojiteljem. Komunikacija odgojitelja s djetetom treba biti vođena razumijevanjem i empatijom. Potrebno je „čuti i vidjeti“ dijete, uočiti njegove individualne potrebe, podržati i slijediti njegovu inicijativu. Uvažavajući svako dijete, odgojitelj treba biti djetetu emocionalno dostupan, razgovarati s njim na način da mu pruži osjećaj sigurnosti, ohrabrenja i podrške, po potrebi utjehe, razvijajući osjećaje bliskosti i privrženosti.

S obzirom na važnost razvoja sposobnosti samoregulacije ponašanja, odgojitelj usmjerava i prema potrebi modificira ponašanje djeteta, na način da djetetu daje jasne upute, da objašnjava posljedice pojedinog ponašanja, da dogovara jasna pravila te verbalnim i neverbalnim putem dijete daje jasne povratne informacije.

Središte i polazište našeg rada jesu, u prvom redu, potrebe i interesi djece, zatim njihovih roditelja i lokalne zajednice. U odgojno-obrazovnom radu nastojimo zadovoljavati načela individualizma, raznovrsnosti, razvojne primjerenosti i interdisciplinarnosti.

U svrhu ostvarivanja kurikuluma dječjeg vrtića Ana područja na kojima je potrebno tijekom pedagoške godine dodatno raditi su :

1. razvijati stručne kompetencije odgojitelja kroz sudjelovanje na različitim oblicima stručnog usavršavanja
2. raditi na međusobnoj komunikaciji, kvaliteti odnosa njegujući kulturu dijaloga (svi zaposlenici odgovorni su za ozračje rada u Vrtiću)
3. osmišljavati načine valorizacije odgojno-obrazovnog rada u cilju razvijanja refleksivne prakse
4. praćenje interesa djece i u skladu s tim planiranje odgojno-obrazovnog procesa
5. planiranje i osmišljavanje kraćih programa

**7.1. polazišta kurikuluma Dječjeg vrtića Ana**

Polazišta kurikuluma dječjeg vrtića Ana temelje se na prihvaćanju svakog djeteta kao pojedinca sa jedinstvenim i neponovljivim osobinama, na prihvaćanju i poštivanju roditelja i skrbnika djece uvažavajući ih kao ravnopravne članove vrtića - partnere koji svojim individulanim sposobnostima, znanjima i kulturom mogu obogatiti našu ustanovu.

Dijete doživljavamo kao cjelovito biće, koje aktivno konstruira svoje znanje kroz sudjelovanje u različitim aktivnostima. Dijete je cjelovito biće pa je i njegovo učenje cjelovito.

Važno nam je da djeci osiguramo zdrav život i boravak u vrtiću te odgoj koji poštuje djetetovu obitelj i njezin kulturni identitet. dijete rane i predškolske dobi uči čineći i istražujući i to najčešće kroz igru te nam je važno stvarati primjereno odgojno-obrazovno okruženje u kojem će djeci biti omogućena igra i interakcija s drugom djecom, materijalima i odraslima. Vrtić je mjesto kvalitetnih odnosa, suradnje i tolerancije u kojem sva djeca trebaju imati jednaka prava i jednake šanse. Svako dijete je subjekt za sebe i kao takvog treba ga prihvatiti, poštivati uvažavajući i njegove posebnosti i specifične karakteristike. Djeca sa posebnim potrebama (i pravima) ravnopravni su članovi vrtičke zajednice, uključeni u sve segmente života i rada vrtića.

Dijete je stvaralačko biće sa različitim idejama, mnoštvom načina na koji razumijevaju svari, pojmove i odnose u svojoj blizini. Stvaralaštvo se potiče osiguravanjem prilika za učenje, istraživanje, uočavanje novih odnosa, novih mogućnosti izražavanja. Važno je pažnju posvetiti samom procesu stvaranja i izražavanja djeteta, a ne (samo) rezultatu tog procesa.

Slijedeći smjernice postavljene u Nacionalnom kurikulumu za rani i predškolski odgoj i obrazovanje struktura kurikuluma našeg vrtića podijeljena je na tri velika područja u kojima dijete stječe kompetencije:

* Ja (slika o sebi)
* Ja i drugi (obitelj, druga djeca, uža društvena zajednica, vrtić i lokalna zajednica)
* Svijet oko mene (prirodno i šire društveno okružje, kulturna baština, održivi razvoj).

U svakom području određuju se sadržaji koji povezuju pedagoške i psihološke dimenzije odgojno-obrazovnog procesa vodeći pritom računa o holističkoj tj. integriranoj prirodi kurikuluma što za odgojitelje znači promišljane cjelovitog odgojno-obrazovnog procesa koji vodi računa o razvoju djeteta na svim područjim razvoja (tjelesnom, kognitivnom, psihofizičkom, emocionalnom, moralnom i duhovnom području).

**7.1.1. različitost je bogatsvo**

U našim skupinama borave djeca različite dobi (od trogodišnjaka do djece koja su u godini pred polazak u školu) i samim tim različitih mogućnosti i sposobnosti. Djeca sa poteškoćama uključuju se u redovne programe vrtića. Svako dijete iz obiteljskog okruženja donosi specifičnosti koje nas opet čine različitima u doživljavanju i izražavanju. Različitosti se mogu pronaći i u socijalno-ekonomskom statusu obitelji iz kojih djeca dolaze kao i u samome vrtiću u implicitnoj pedagogiji odgojitelja koja je kod svakoga djelatnika specifična i drugačija budući da se formira pod utjecajem osobnog iskustva, sustava vrijednosti i stavova.

Djelatnici vrtića u neprestanom su otkrivanju djetetovih jakih strana, interesa i potreba, aktivno djelujući u zadovoljavanju djetetovih interesa i uočenih potreba, potičući ono što je dobro, a djelujući preventivno na razvoj onoga što je nepoželjno.

Uvažavanje različitosti uključuje odgoj za empatiju i odgoj za solidarnost (pomoć i podrška onima koji to trebaju i na adekvatan način), toleranciju kao temeljnu ljudsku vrijednost bez koje se ne može živjeti u suvremenim društvima. Odgoj za toleranciju temelji se na razvoju pozitivnih stavova o jednakosti i osobnoj slobodi, ali jednako tako i na razvijanju odgovornosti prema sebi i drugima.

**7.1.2. organizacija poticajnog prostora i materijala**

Kvalitetno prostorno-materijalno okruženje vrtića predstavlja izvor za učenje djece rane i predškolske dobi. Djeca u vrtiću uče čineći i istražujući te surađujući s drugom djecom i odraslima. Kod organizacije prostora u vrtiću treba osigurati mogućnosti za slobodno, sigurno, neometano kretanje djece te za spontanu komunikaciju i interakciju sa drugom djecom i odraslima.

U našem vrtiću prostor je organiziran po centrima aktivnosti tj.“kutićima“ u kojima je omogućeno grupiranje djece u manje skupine, međusobno druženje djece i kvalitetna interakcija.

Kada prostor nije strukturiran na adekvatan način povećavaju se konflikti u skupini, skraćuje dječja pažnja, sužava prostor kretanja i mogućnosti učenja te se odgojitelji u takvom prostoru vrlo brzo nađu u situacijama nametanja novih pravila. Odgojitelji rasporedom sobnog namještaja mogu osigurati uvid u dječje aktivnosti kako bi mogli podržati pozitivna ponašanja i spriječiti ona koja to nisu.

Kod oblikovanja prostorno-materijalnog okruženja za učenje naglasak je na prihvaćanju prirode učenja djeteta koja je integrirana tj. holistička pa se različite odgojno-obrazovne aktivnosti ne dijele po područjima koja pripadaju određenim metodikama ili predmetnim područjima. Materijali i igračke namijenjeni igranju i učenju djece trebaju biti na mjestima koja su djeci dostupna. Dostupnost materijala i igračaka povećavaju kod djece osjećaj vlasništva, kreativnog rješavanja problema, razmjenu materijala i dr. Prostorno okruženje vrtića treba biti ugodno i što više nalikovati obiteljskom.

**7.1.3. poticajno socijalno okruženje vrtića**

Vrtićko okruženje ogleda se u strukturi prostora i socijalnim odnosima između svih sudionika odgojno-obrazovnog procesa. Poticajno socijalno okruženje u vrtiću podrazumijeva kvalitetne odnose odgojitelja prema djeci, odnose između djece, odnose na relaciji odgojitelji međusobno i drugi zaposlenici vrtića, ali i odnose odgojitelji i druge važne osobe iz djetetova života van vrtića. Hijerarhijski modeli ponašanja među zaposlenicima vrtića model su za ponašanje među djecom i prema djeci, a realni kurikulum vrtića ima puno snažnije djelovanje od službenog kurikuluma.

Primjereno socijalno okruženje vrtića treba se zasnivati na međusobnom poštovanju i komunikaciji svih sudionika odgojno-obrazovnog procesa. Postizanje zajedništva i zajedničko življenje u institucijskom kontekstu osim što zaposlenicima pruža priliku za razvoj autonomije i emancipaciju, djeci osigurava prilike za preuzimanje inicijative, zauzimanje za sebe i odgovornost prema sebi i prema drugima.

cjelokupno ozračje vrtića, razvoj suradničkih odnosa među odgajateljima i drugim stručnim djelatnicima, njegovanje kulturne i recipročne komunikacija primjerene ustanovi za odgoj i obrazovanje djece odgovornost je svih djelatnika vrtića. suradnja odgojitelja međusobno kao i sa drugim stručnim djelatnicima vrtića primjer je djeci koji na djecu utječe i izravno i neizravno. izravno tako što djeca ono što su čula, vidjela i doživjela primjenjuju u komunikaciji i suradnji s drugom djecom. Neizravno jer je međusobna komunikacija djece način stjecanja socijalnih, intelektualnih i drugih iskustava te izgrađivanja socijalne kompetencije.

**7.1.4.** **partnerstvo s roditeljima i širom zajednicom**

Roditelje doživljavamo kao partnere, prve odgojitelje svoje djece koji nam mogu dati važne informacije o djetetu. tijekom pedagoške godine provodimo različite oblike suradnje s roditeljima. Na roditeljskim sastancima roditeljima se prezentiraju bitne informacije vezane za rad i funkcioniranje vrtića, a to je mjesto gdje odgojitelji mogu čuti mišljenja i potrebe roditelja te usklađivati rad, prilagođavati dnevni ritam s informacijama dobivenim od roditelja. u suradnji sa stručnim suradnicima vrtića povremeno organiziramo edukativna predavanja na određenu temu. Izvor informacija za roditelje je i oglasna ploča na ulazu u vrtić, a više informacija o svakodnevnom funkcioniranju djeteta u skupini te o njegovom cjelokupnom razvoju roditelji mogu doznati od odgojitelja tijekom individualnih informacija koje se uvijek mogu dogovoriti po potrebi. Roditelji su važni suradnici i u prikupljanju neoblikovanih materijala, ostvarivanju planiranih aktivnosti i programa vrtića kao i senzibiliziranju lokalne zajednice za potrebe ustanove.

Osim partnerstva s roditeljima veliki naglasak stavljamo i na suradnju s lokalnom zajednicom. U ostvarivanju godišnjeg plana i programa surađujemo sa javnim ustanovama i različitim institucijama na našem području kao i matičnom osnovnom školom. Uključujemo se u proslave, različite manifestacije na razini lokalne zajednice.

**8. PROGRAMI**

Odgojno - obrazovni zadaci ostvaruju se kroz dva primarna programa u koja su uključena djeca od navršene treće godine života do polaska u školu (6-satni primarni program i 5-satni primarni program.

U Vrtiću realiziramo i program katoličkog vjerskog odgoja (integrirano u 6-satni program) te program predškole.

Ciljevi naših programa jesu:

* stvarati uvjete za potpuni i skladan razvoj djetetove osobnosti,
* doprinositi kvaliteti odrastanja
* razvijati sposobnosti djeteta
* osiguravati jednake mogućnosti za igru i razvoj svoj djeci.

Ciljeve nastojimo realizirati kroz :

* zadovoljavanje specifičnih komunikacijskih i razvojnih potreba djeteta
* osmišljavanje aktivnosti poticajnih za razvoj djeteta
* stvaranje kreativnog ozračja (raznovrsni materijali za istraživanje i stvaranje)
* poticajni socijalni kontekst
* zainteresiran i nedirektivan stav odgojitelja.

Nositelji programa su odgojitelji i stručni suradnici vrtića, ali u njegovoj realizaciji nedirektno sudjeluju i svi zaposlenici vrtića. Bitni aspekti rada u našem vrtiću su:

* rad na stvaranju poticajnog okruženja
* individualni pristup djetetu/djeci
* organizacija uvjeta za dječje aktivnosti
* dokumentiranje aktivnosti
* refleksije sa kolegicama i stručnim suradnicima vrtića
* predlaganje promjena, novih mogućnosti za igru, stvaranje, promatranje, otkrivanje, spoznavanje, zaključivanje i sl.
* njegovanje i poticanje stvaralaštva djece i zaposlenika vrtića
* poticati cjeloviti razvoj djeteta ne zapostavljajući važnost tjelesnog vježbanja od najranije dobi kao i važnost razvijanja zdravih navika.

U svrhu ostvarivanja planiranoga smatramo da treba raditi na ostvarivanju sljedećih bitnih zadataka odgojno – obrazovnog rada na razini ustanove:

* pratiti dijete, uočavati njegove interese i omogućiti mu potpuni razvoj
* prihvaćati i uvažavati svako dijete sa njegovim specifičnostima i karakteristikama
* njegovati suradnički odnos sa roditeljima djece, poštujući i prihvaćajući karakteristike njihove osobne i obiteljske sredine
* bogatiti materijalno okruženje u vrtiću tj.centre za igru i rad djece
* poticati i njegovati inicijativu djece te omogućiti odabir i uključivanje u različite igre i aktivnosti
* osigurati pedagoški neoblikovane materijale (prirodne i otpadne) kojima će dijete bogatiti svoje iskustvo i istraživati
* omogućiti prikladno učenje i razvoj sposobnosti djeteta rane i predškolske dobi kroz različite sadržaje i aktivnosti omogućujući ulogu djeteta kao aktivnog konstruktora svoga znanja
* bogatiti odgojno-obrazovni proces proslavama blagdana, posjeta, izleta
* voditi računa o kvaliteti komunikacije unutar vrtića
* raditi na podizanju kvalitete rada ustanove (odgovornost je i zadaća svih djelatnika Vrtića).

Programe obogaćujemo lutkarskim predstavama od strane profesionalnih i amaterskih lutkarskih kazališta, dramskim, scenskim i lutkarskim predstavama koje pripremaju odgojitelji i djeca, animiranim filmovima, posjetama, šetnjama, izletima, proslavama (blagdana, rođendana, značajnih datuma), priredbama, druženjima i sl. Tijekom godine posebno obilježavamo:

* Dani kruha i dani zahvalnosti za plodove Zemlje - listopad
* Svi sveti, Dan mrtvih - studeni
* Dan sjećanja na žrtve Vukovara - studeni
* Vrijeme Došašća (Sv. Nikola, Sv. Luca, Božić i Nova Godina) – prosinac
* Karnevalske svečanosti, Valentinovo
* Dan planeta Zemlje, Uskrs – travanj
* Majčin dan, Olimpijski festival – svibanj
* Dan vrtića, završne svečanosti – lipanj

**8.1. Vremenik aktivnosti programa**

Od 01.09.2023. do 31.08.2024.godine, svakim radnim danom od 7:00 do 19:00 sati. Provođenje programa vremenski je fleksibilno u smislu usklađivanja djetetovih potreba, interesa, njegovog biološkog ritma i rutine koju zahtijeva organizacija rada u vrtiću.

**8.2. Načini vrednovanja programa**

Proces vrednovanja i samovrednovanja u ranom i predškolskom odgoju i obrazovanju može obuhvaćati cjelinu odnosno ukupnost funkcioniranja sustava ili neke segmente ranog i predškolskog odgoja. Postoji nekoliko načina/modela samovrednovanja i vrednovanja sustava predškolskog odgoja i obrazovanja od kojih je svaki primjenjiv ovisno o kontekstu ustanove. Vrednovanje unutar naše ustanove ostvarivati ćemo praćenjem realizacije bitnih zadaća Godišnjeg plana i programa Dječjeg vrtića Ana, samoevaluaciju odgojitelja te putem upitnika za roditelje. Na nivou odgojne skupine vrednovanje će se provoditi kroz: dnevne evidencije i zabilješke, tjednu i tromjesečnu valorizaciju, te na kraju godine kao godišnja valorizacija rada.

Vrednovanje odnosno samovrednovanje odgojitelja usmjeravati ćemo prema područjima istraživanja, praćenja, osvješćivanja vlastitog rada i postojeće prakse te inoviranja iste, ali i na druga područja kvalitetne pedagoške prakse prema ISSA-ina definicija kvalitetne pedagoške prakse.

ISSA-ina definicija kvalitetne pedagoške prakse opisuje sedam područja rada i u cijelosti se usredotočuje na akcije praktičara odnosno pedagoški proces:

1. **Interakcija** - kroz interakciju sa svim sudionicima odgojno-obrazovnog procesa omogućiti djeci sudjelovanje, učenje i razvoj svih njihovih potencijala.

**2.** **Obitelj i zajednica** – putem razvijanja partnerstva s članovima obitelji i zajednice uključujući ih na različite načine u život vrtića.

**3.** **Inkluzija, različitost i demokratske vrijednosti** – putem osiguravanja jednakih mogućnosti za učenje i sudjelovanje u životu vrtića razumijevanjem, prihvaćanjem i uvažavanjem različitosti.

**4**. **Procjenjivanje i planiranje** – koji podrazumijevaju sustavno praćenje razvojnog napretka, procesa učenja i postignuća svakog djeteta te na osnovu dobivenih podataka planiranje poticaja za daljnji razvoj (uz kontinuirano poticanje razvoja vještina samoprocjenjivanja)

**5**. **Strategije poučavanja** - strategijama stvaramo prilike za formiranje, izražavanje i promjenu vlastitog mišljenja, stvaranje izbora, donošenje odgovornih odluka, te za postizanje dogovora.

**6**. **Okruženje za učenje** – kroz kreiranje sigurnog i poticajnog okruženja u kojem se djeci nude razvojno primjereni materijali, aktivnosti i situacije za učenje.

**7.** **Profesionalni razvoj** – podrazumijeva unapređivanje profesionalnog rada svih djelatnika vrtića aktivnim sudjelovanjem s ciljem cjeloživotnog učenja.

Cilj vrednovanja i samovrednovanja je u prvom redu osvijestiti postojeće stanje te analizom utvditi u kojoj mjeri zadovoljavamo navedene kriterije kvalitetne pedagoške prakse. Spoznaja razlike između postojećeg stanja i onoga kojemu težimo zahtijevati će ostvarivanje kapaciteta za promjenu u željnom smjeru (krajnji cilj je jačanje kvalitete ustanove). Navedeno zahtijeva stvaranje okruženja u kojem je moguć slobodan dijalog svih sudionika odgojno-obrazovnog procesa, u kojem se ostvaruje pravo na slobodu izražavanja svoga mišljenja, poštuje kultura dijaloga i u kojem su moguće glasne refleksije praktičara ponaosob, ali i u zajednici odgojitelja.

**9. LITERATURA**

1. *Nacionalni kurikulum za rani i predškolski odgoj i obrazovanje*. Zagreb: Narodne novine broj 5/2015.
2. *Priručnik za samovrednovanje ustanova ranoga i predškolskog odgoja i obrazovanja*. Zagreb: NCVVO, 2012.
3. *Programsko usmjerenje odgoja i obrazovanja predškolske djece*. Glasnik Ministarstva prosvjete i kulture RH. br. 7-8., Zagreb, 1991.
4. Slunjski, E. 2006. *Stvaranje predškolskog kurikuluma u vrtiću – organizaciji koja uči*. Mali profesor, Zagreb
5. *Zakon o predškolskom odgoju i obrazovanju*. Zastupnički dom sabora Republike Hrvatske. Narodne novine broj 94, Zagreb, 2013.

Na temelju čl. 39. Zakona o predškolskom odgoju i obrazovanju (Narodne novine br. 10/97,  
107/07, 94/13, 98/19, 57/22) i čl. 58. Statuta DV Ana, Kurikulum DV Ana za pedagošku godinu 2023./2024. usvojen je na sjednici Odgojiteljskog vijeća dana 22. rujna 2023. godine.

M.P. v.d. ravnateljica:

\_\_\_\_\_\_\_\_\_\_\_\_\_\_\_\_\_\_\_\_\_\_\_

Anita Blažević

Na temelju odredbe članka 15. stavak 9. Zakona o predškolskom odgoju i obrazovanju (Narodne novine br. 10/97, 107/07, 94/13, 98/19, 57/22), čl. 46. Statuta DV Ana i čl. 33. Pravilnika o unutarnjem ustrojstvu i načinu rada DV Ana, Upravno vijeće DV Ana na 22. sjednici održanoj dana 26. rujna 2023. godine donijelo je Kurikulum DV Ana za pedagošku godinu 2023./2024.

M.P. Predsjednica Upravnog vijeća:

\_\_\_\_\_\_\_\_\_\_\_\_\_\_\_\_\_\_\_\_\_

Marina maretić